**Národná rada Slovenskej republiky**

## **VII. volebné obdobie**

Číslo: CRD-75/2019

**1260a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov (**tlač 1260**) v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov (**tlač 1260**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1619 z 5. februára 2019 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 574 z 19. marca 2019
* Výbor Národnej rady Slovenskej republiky pre financie a rozpočet uznesením č. 390. z 25. marca 2019
* Výbor Národnej rady Slovenskej republiky pre hospodárske záležitosti uznesením č. 340 z 21. marca 2019.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. V Čl. I sa za bod 2 vkladá nový bod 3, ktorý znie:

„3. V § 34 ods. 2 písm. b) sa na konci pripája slovo „alebo“.“.

Nasledujúce novelizačné body sa primerane prečíslujú.

Ide o precizáciu ustanovenia, ktoré obsahuje alternatívny výpočet dôvodov, kedy môže úrad rozhodnúť o zmene individuálneho povolenia. Doterajšia právna prax pri vydávaní  rozhodnutí úradu aplikovala ustanovenia odseku 2 vždy alternatívne opierajúc sa aj o smernicu  Európskeho parlamentu a Rady 2002/20/ES zo 7. marca 2002 o povolení na elektronické komunikačné siete a služby (smernica o povolení) (Mimoriadne vydanie Ú. v. EÚ, kap. 13/zv. 29) v znení smernice Európskeho parlamentu a Rady 2009/140/ES z 25. novembra 2009 (Ú. v. EÚ L 337, 18. 12. 2009). Aby však do budúcna nevznikli výkladové pochybnosti k tomuto ustanoveniu, zosúlaďuje sa toto ustanovenie s Prílohou č. 1 bod 5.2 Legislatívnych pravidiel vlády SR a Prílohou č. 2 bod 5 Legislatívnych pravidiel tvorby zákonov.

**Výbor NR SR pre hospodárske záležitosti**

***Gestorský výbor odporúča schváliť***

1. V Čl. I v doterajšom bode 3 § 34a ods. 1 sa na konci druhej vety bodka nahrádza bodkočiarkou a pripájajú tieto slová: „v prípade ak primeraná náhrada nákladov podlieha oznamovacej povinnosti podľa osobitného predpisu,31ab) sa za primeranú náhradu nákladov považuje náhrada čistých priamych nákladov len ak Európska komisia rozhodne, že primeraná náhrada nákladov je zlučiteľná s vnútorným trhom31ac) a to v rozsahu podľa rozhodnutia Európskej komisie.“.

Poznámky pod čiarou k odkazom 31ab a 31ac znejú:

„31ab) Čl. 108 ods. 3 Zmluvy o fungovaní Európskej únie.

31ac) Čl. 107 ods. 3 a čl. 108 ods. 3 Zmluvy o fungovaní Európskej únie. “.

V nadväznosti na vloženie nových poznámok pod čiarou sa primerane upraví úvodná veta k poznámkam pod čiarou.

V záujme zvýšenia právnej istoty sa v rámci vymedzenia primeranej náhrady nákladov navrhuje doplniť spresnenie, ktorým sa explicitne ustanovuje, že pri posudzovaní a rozhodovaní úradu o primeranej náhrade a jej výške, musí úrad zohľadniť predpisy upravujúce pravidlá poskytovania štátnej pomoci.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I v doterajšom bode 3 v odkazoch na poznámky pod čiarou (§ 34a ods. 2 a 5) a v citácii poznámok pod čiarou sa označenie 31b nahrádza označením 31ad a označenie 31c sa nahrádza označením 31ae vrátane úvodnej vety k poznámkam pod čiarou.

Legislatívno-technická úprava označenia poznámok pod čiarou.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 3 § 34a ods. 3 písm. c) sa slová „každú položku“ nahrádzajú slovami „každá položka sa“.

Vzhľadom na predvetie odseku sa navrhuje formulačná úprava ustanovenia.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

1. V Čl. I v doterajšom bode 3 § 34a ods. 7 sa za slová „Na základe posúdenia žiadosti o primeranú náhradu nákladov“ vkladajú slová „a na základe rozhodnutia Európskej komisie podľa odseku 8, ak  primeraná náhrada podlieha oznamovacej povinnosti podľa osobitného predpisu,31ab)“ a za poslednú vetu sa dopĺňa veta, ktorá znie: „Ak prebieha konanie podľa odseku 8, úrad konanie o žiadosti o primeranú náhradu nákladov preruší do rozhodnutia Európskej komisie o zlučiteľnosti primeranej náhrady nákladov s vnútorným trhom.31ac)“.

Ustanovuje sa povinnosť úradu prihliadať pri rozhodovaní a posudzovaní žiadosti o primeranú náhradu nákladov aj na prípadné rozhodnutie Európskej komisie ak k takémuto rozhodovaniu došlo alebo v čase posudzovania žiadosti prebieha na základe oznámenia podľa zákona č. 358/2015 Z. z. o štátnej pomoci v znení neskorších predpisov.

Zároveň sa dopĺňa dôvod na prerušenie konania o žiadosti o primeranú náhradu nákladov pre prípad, že by počas rozhodovania prebiehalo posudzovanie zlučiteľnosti požadovanej primeranej náhrady s vnútorným trhom EÚ na základe oznámenia podľa zákona č. 358/2015 Z. z. o štátnej pomoci v znení neskorších predpisov.

**Výbor NR SR pre hospodárske záležitosti**

***Gestorský výbor odporúča schváliť***

1. V Čl. I v doterajšom bode 3 § 34a sa za odsek 7 vkladajú nové odseky 8 a 9, ktoré znejú:

„(8) Ak primeraná náhrada nákladov podlieha oznamovacej povinnosti podľa osobitného predpisu,31ab) úrad zabezpečí posúdenie jej zlučiteľnosti s vnútorným trhom31ac) Európskou komisiou.

(9) Ak Európska komisia prijme rozhodnutie, že primeraná náhrada nákladov je zlučiteľná s vnútorným trhom,31ac) úrad vydá rozhodnutie podľa odseku 7. Ak Európska komisia prijme rozhodnutie, že primeraná náhrada nákladov nie je zlučiteľná s vnútorným trhom,31ac) úrad žiadosť zamietne podľa odseku 7. Ak Európska komisia prijme rozhodnutie, že primeraná náhrada nákladov je zlučiteľná s vnútorným trhom31ac) len čiastočne,úrad vydá rozhodnutie podľa odseku 7, ktorým vyhovie žiadosti o primeranú náhradu nákladov len čiastočne v medziach rozhodnutia Európskej komisie.“.

Nasledujúce odseky sa primerane prečíslujú.

V prípade ak by sa predpokladalo, že žiadosť o primeranú náhradu podlieha oznamovacej povinnosti podľa zákona č. 358/2015 Z. z. o štátnej pomoci v znení neskorších predpisov, ustanovuje sa povinnosť úradu zabezpečiť posúdenie zlučiteľnosti požadovanej primeranej náhrady s vnútorným trhom EÚ a povinnosť postupovať pri  posudzovaní a rozhodovaní o žiadosti o primeranú náhradu v zmysle príslušných rozhodnutí Európskej komisie.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o bodoch **1 až 6** spoločne s odporúčaním **schváliť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov (**tlač 1260**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 348 z 26. marca 2019.

Týmto uznesením výbor zároveň poveril spoločného spravodajcu Maroša Kondróta predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 26. marca 2019

Jana **K i š š o v á**, v.r.

predsedníčka Výboru NR SR

pre hospodárske záležitosti